钦定古今图书集成/明伦汇编/氏族典/第024卷 > 冯道明
## 钦定古今图书集成/明伦汇编/氏族典/第024卷 > 冯道明

按《全唐诗话》：雍陶自比谢宣城柳吴兴，宾至则折之，
阍者亦怠，投贽者稀得见。有冯道明下第请谒，云：“与
员外故旧。”及引进，陶询曰：“与公昧平生，何云相识？”道
明曰：“诵员外之诗，仰员外之德，诗集中日相见，何隔
平生也。”遂吟曰：“立当青草人先见，行傍白莲鱼未知。”
陶闻吟欣狎，待道明如曩昔之友。